Só groei Curro-skole tydens pandemie(Foto: Verskaf) Curro Holdings, een van die grootste verskaffers van private onderrig in Suid-Afrika, se leerdergetalle het die afgelope jaar met 6% gegroei, al het leerders vir groot dele van die jaar aanlyn skool gegaan. Die gemiddelde aantal leerders wat by Curro-skole ingeskryf is, het van 57 597 in 2019 gegroei tot 60 777 aan die einde van verlede jaar. Dié groep het boonop ŉ toename van 9% in leerdergetalle gesien sedert die begin van die jaar. Daar is tot op hede 66 153 leerders by Curro-skole ingeskryf. “Uitnemende skoolonderrig is nou meer gesog as ooit tevore,” sê Andries Greyling, uitvoerende hoof van Curro Holdings. Hy sê dit is waarom Curro ŉ toename in leerdergetalle gesien het. “Die pandemie het nie Curro daarvan weerhou om bekostigbare gehalte-onderwys aan te bied nie. In plaas daarvan het dit ons in staat gestel om verder te innoveer om gehalte-onderwys toegankliker te maak vir leerders in Suidelike Afrika.” Tans kry 600 leerders tussen gr. 4 en gr. 10 aanlyn onderrig deur Curro Online. “Dit stel ons steeds in staat om nie net ons missie in die fisieke skoolomgewing te vervul nie, maar ook in die aanlyn arena.” Leerdergetalle by Curro-kleuterskole is egter geraak deur die pandemie. Volgens Greyling is afstandonderrig die minste effektief by hierdie ouderdomsgroep, aangesien dit as ŉ nie-verpligte fase van skoolonderrig beskou word. Die maatskappy het egter die leë klaskamers in geriewe vir laerskoolleerders omskep om voorsiening te maak vir die toename in laerskool- en hoërskoolleerders. Die groei in leerdergetalle, tesame met jaarlikse inflasie, het ook tot gevolg gehad dat klasgeld met 12% gestyg het. Curro sê hoewel die inkomste wat hulle uit skoolgeld verdien verlede jaar afgeneem het, deels weens afslag wat aan ouers toegestaan is, het sy wins met 5% gestyg van R2,9 miljard in 2019 tot R3,1 miljard aan die einde van verlede jaar. “Die eenmalige Covid-19-verwante afslag wat toegestaan is, word bereken op R81 miljoen (wat 2,3% van Curro se bruto inkomste verteenwoordig). Ons skat dat die pandemie ŉ negatiewe impak van ongeveer R300 miljoen op die netto wins gehad het.” “Die sakemodel van die maatskappy het egter tot op hede veerkragtig gebly, daarom bly ons daartoe verbind om steeds in die toekoms gehalte-onderwys aan al ons leerders te bied,” sê Greyling.